b'\n_START_ARTICLE_\nTeismo pos\xc4\x97dis\n_START_SECTION_\nFormos\n_START_PARAGRAPH_\nTeismo pos\xc4\x97d\xc5\xbeiai Lietuvoje civilinio proceso metu vyksta \xc5\xbeodinio proceso tvarka, tai yra kvie\xc4\x8diant \xc4\xaf j\xc4\xaf dalyvaujan\xc4\x8dius byloje asmenis, i\xc5\xa1skyrus tuos atvejus, kai LR CPK Kodeksas numato kitaip (LR CPK 153 str. 1 d.)._NEWLINE_LR CPK Kodekso nustatytais atvejais galimas ra\xc5\xa1ytinis procesas. \xc5\xa0iuo atveju \xc4\xaf teismo pos\xc4\x97d\xc4\xaf dalyvaujantys byloje asmenys nekvie\xc4\x8diami ir jame nedalyvauja. Apie ra\xc5\xa1ytin\xc4\xaf proces\xc4\x85 dalyvaujantys byloje asmenys yra informuojami prane\xc5\xa1imais, i\xc5\xa1skyrus atvejus, kai LR CPK Kodeksas nenumato, kad b\xc5\xabt\xc5\xb3 informuojama apie procesini\xc5\xb3 veiksm\xc5\xb3 atlikim\xc4\x85.\n_START_SECTION_\nPos\xc4\x97d\xc5\xbei\xc5\xb3 skyrimas ir vieta\n_START_PARAGRAPH_\nJeigu \xc4\xafstatymai nenumato kitaip, teismo pos\xc4\x97d\xc4\xaf skiria teismas (LR CPK 154 str. 1 d.). Teismo pos\xc4\x97d\xc5\xbeiai vyksta teismo, nagrin\xc4\x97jan\xc4\x8dio byl\xc4\x85, patalpose. \xc5\xbdodinis bylos nagrin\xc4\x97jimas gali vykti ir ne teismo, nagrin\xc4\x97jan\xc4\x8dio byl\xc4\x85, patalpose, jeigu kitoje vietoje byl\xc4\x85 bus lengviau i\xc5\xa1nagrin\xc4\x97ti arba bus sutaupyta bylin\xc4\x97jimosi i\xc5\xa1laid\xc5\xb3, palyginti su bylos nagrin\xc4\x97jimu teismo patalpose.\n_START_SECTION_\nNedalyvavimas teismo pos\xc4\x97dyje\n_START_PARAGRAPH_\nLaikoma, kad dalyvaujantis byloje asmuo nedalyvavo teismo pos\xc4\x97dyje, jeigu jis \xc4\xaf teismo pos\xc4\x97d\xc4\xaf neatvyko, nors apie tai jam buvo tinkamai prane\xc5\xa1ta (LR CPK 155 str. 1 d.)._NEWLINE_Laikoma, kad dalyvaujantis byloje asmuo nedalyvavo teismo pos\xc4\x97dyje, jeigu jis atvyko \xc4\xaf teismo pos\xc4\x97d\xc4\xaf, ta\xc4\x8diau jam nesibaigus be teismo leidimo pasi\xc5\xa1alino._NEWLINE_Laikoma, kad dalyvaujantis byloje asmuo nedalyvavo atliekant tam tikrus procesinius veiksmus, jeigu jie turi b\xc5\xabti atlikti advokato, o juos atliko pats atstovaujamasis.\n_START_SECTION_\nBylos nagrin\xc4\x97jimo atid\xc4\x97jimas\n_START_PARAGRAPH_\nAtid\xc4\x97ti bylos nagrin\xc4\x97jim\xc4\x85 teismas turi teis\xc4\x99 LR CPK Kodekso numatytais atvejais, taip pat tais atvejais, kai negalima nagrin\xc4\x97ti bylos tame teismo pos\xc4\x97dyje d\xc4\x97l to, kad neatvyko vert\xc4\x97jas arba kad pareik\xc5\xa1tas prie\xc5\xa1ie\xc5\xa1kinis, arba kad b\xc5\xabtina i\xc5\xa1reikalauti naujus \xc4\xafrodymus ar d\xc4\x97l kit\xc5\xb3 svarbi\xc5\xb3 prie\xc5\xbeas\xc4\x8di\xc5\xb3 (neatvykimas d\xc4\x97l ligos, atostogos, komandiruot\xc4\x97, kitoks u\xc5\xbeimtumas, \xc5\xa1alies atstovo u\xc5\xbeimtumas kitose bylose ir kitos pana\xc5\xa1ios prie\xc5\xbeastys paprastai nelaikomos svarbiomis prie\xc5\xbeastimis) (LR CPK 156 str. 1 d.)._NEWLINE_Teismas, atid\xc4\x97damas bylos nagrin\xc4\x97jim\xc4\x85, paskiria naujo teismo pos\xc4\x97d\xc5\xbeio laik\xc4\x85 ir apie tai pasira\xc5\xa1ytinai prane\xc5\xa1a atvykusiems asmenims. Neatvykusiems ir naujai \xc4\xaftraukiamiems dalyvauti procese asmenims apie nauj\xc4\x85 teismo pos\xc4\x97d\xc5\xbeio laik\xc4\x85 prane\xc5\xa1ama LR CPK Kodekso nustatyta tvarka._NEWLINE_Atid\xc4\x97damas bylos nagrin\xc4\x97jim\xc4\x85, teismas gali apklausti atvykusius liudytojus, jeigu teismo pos\xc4\x97dyje yra dalyvaujantys byloje asmenys arba jeigu j\xc5\xb3 n\xc4\x97ra be svarbi\xc5\xb3 prie\xc5\xbeas\xc4\x8di\xc5\xb3. Apklausti liudytojai paprastai i\xc5\xa1 naujo nebe\xc5\xa1aukiami, ta\xc4\x8diau i\xc5\xa1imtiniais atvejais teismo nutartimi jie gali b\xc5\xabti antr\xc4\x85 kart\xc4\x85 \xc5\xa1aukiami \xc4\xaf nauj\xc4\x85 teismo pos\xc4\x97d\xc4\xaf._NEWLINE_Bylos nagrin\xc4\x97jim\xc4\x85 atid\xc4\x97jus, byla nagrin\xc4\x97jama i\xc5\xa1 prad\xc5\xbei\xc5\xb3. Jeigu dalyvaujantys byloje asmenys neprie\xc5\xa1tarauja, naujas bylos nagrin\xc4\x97jimas gali b\xc5\xabti prad\xc4\x97tas nuo to procesinio veiksmo, kur\xc4\xaf atlikus byla buvo atid\xc4\x97ta.\n_START_SECTION_\nBylos nagrin\xc4\x97jimo i\xc5\xa1 esm\xc4\x97s atnaujinimas\n_START_PARAGRAPH_\nJeigu teismas baigiam\xc5\xb3j\xc5\xb3 kalb\xc5\xb3 metu ar sprendim\xc5\xb3 pri\xc4\x97mimo kambaryje pripa\xc5\xbe\xc4\xafsta, jog yra reikalinga nustatyti naujas aplinkybes, turin\xc4\x8dias reik\xc5\xa1m\xc4\x97s bylai, arba i\xc5\xa1tirti naujus \xc4\xafrodymus, jis priima nutart\xc4\xaf atnaujinti bylos nagrin\xc4\x97jim\xc4\x85 i\xc5\xa1 esm\xc4\x97s. Baigus nagrin\xc4\x97ti byl\xc4\x85 i\xc5\xa1 esm\xc4\x97s, teismas v\xc4\x97l klauso baigiam\xc5\xb3j\xc5\xb3 kalb\xc5\xb3 bendra tvarka (LR CPK 157 str. 1 d.)._NEWLINE_Bylos nagrin\xc4\x97jimo i\xc5\xa1 esm\xc4\x97s atnaujinimas galimas ir kitais LR CPK Kodekso nustatytais atvejais.\n_START_SECTION_\nTeismo pos\xc4\x97d\xc5\xbeio pirmininkas\n_START_PARAGRAPH_\nApylink\xc4\x97s teismo pos\xc4\x97d\xc5\xbeiui pirmininkauja \xc5\xa1io teismo pirmininkas, jo pavaduotojas ar teis\xc4\x97jas. Apygardos teismo, Lietuvos apeliacinio teismo ir Lietuvos Auk\xc5\xa1\xc4\x8diausiojo Teismo pos\xc4\x97d\xc5\xbeiams pirmininkauja atitinkamai apygardos teismo, Lietuvos apeliacinio teismo ir Lietuvos Auk\xc5\xa1\xc4\x8diausiojo Teismo pirmininkas, Civilini\xc5\xb3 byl\xc5\xb3 skyriaus pirmininkas ar j\xc5\xb3 paskirtas kitas teis\xc4\x97jas (LR CPK 158 str. 1 d.)._NEWLINE_Pos\xc4\x97d\xc5\xbeio pirmininkas pradeda, vadovauja ir baigia teismo pos\xc4\x97d\xc4\xaf, suteikia proceso dalyviams \xc5\xbeod\xc4\xaf, taip pat gali atimti \xc5\xa1i\xc4\x85 teis\xc4\x99 i\xc5\xa1 asmen\xc5\xb3, kurie nevykdo jo nurodym\xc5\xb3._NEWLINE_Pos\xc4\x97d\xc5\xbeio pirmininkas turi r\xc5\xabpintis tinkamu, nepertraukiamu ir kuo greitesniu bylos i\xc5\xa1nagrin\xc4\x97jimu, i\xc5\xa1ai\xc5\xa1kinti \xc5\xa1ali\xc5\xb3, tre\xc4\x8di\xc5\xb3j\xc5\xb3 asmen\xc5\xb3 ir j\xc5\xb3 atstov\xc5\xb3 pagal \xc4\xafstatym\xc4\x85 teises ir pareigas, i\xc5\xa1skyrus atvejus, kai jie byl\xc4\x85 veda per atstov\xc4\x85, bei \xc5\xa1alinti i\xc5\xa1 nagrin\xc4\x97jimo teisme visa tai, kas nesusij\xc4\x99 su nagrin\xc4\x97jama byla. \xc5\xa0ioje dalyje nurodytas pareigas taip pat turi kiti teis\xc4\x97jai, jeigu byl\xc4\x85 nagrin\xc4\x97ja teis\xc4\x97j\xc5\xb3 kolegija.\n_START_SECTION_\npareiga u\xc5\xbetikrinti tinkam\xc4\x85 bylos i\xc5\xa1nagrin\xc4\x97jim\xc4\x85\n_START_PARAGRAPH_\nPos\xc4\x97d\xc5\xbeio pirmininkas r\xc5\xabpinasi, kad b\xc5\xabt\xc5\xb3 nustatytos i\xc5\xa1samios esmin\xc4\x97s bylos aplinkyb\xc4\x97s, imasi priemoni\xc5\xb3 \xc5\xa1alims sutaikyti. \xc5\xbdodinio bylos nagrin\xc4\x97jimo i\xc5\xa1 esm\xc4\x97s metu pos\xc4\x97d\xc5\xbeio pirmininkas gali u\xc5\xbeduoti klausim\xc5\xb3 dalyvaujantiems byloje asmenims, reikalauti i\xc5\xa1 j\xc5\xb3 paai\xc5\xa1kinim\xc5\xb3, nurodyti jiems aplinkybes, kurias b\xc5\xabtina nustatyti bylai teisingai i\xc5\xa1nagrin\xc4\x97ti, pareikalauti i\xc5\xa1 j\xc5\xb3 \xc4\xafrodym\xc5\xb3, kuriais tos aplinkyb\xc4\x97s turi b\xc5\xabti pagr\xc4\xafstos, arba \xc5\xa1io Kodekso nustatyta tvarka rinkti \xc4\xafrodymus savo iniciatyva (LR CPK 159 str. 1 d.)._NEWLINE_Jeigu dalyvaujantis byloje asmuo \xc5\xbeodinio bylos nagrin\xc4\x97jimo i\xc5\xa1 esm\xc4\x97s metu nukrypsta nuo parengiam\xc5\xb3j\xc5\xb3 procesini\xc5\xb3 dokument\xc5\xb3, pos\xc4\x97d\xc5\xbeio pirmininkas atkreipia \xc4\xaf tai \xc5\xa1io asmens d\xc4\x97mes\xc4\xaf. Byloje esantys procesiniai dokumentai, \xc4\xafteikti \xc5\xa1io Kodekso nustatyta tvarka, teismo pos\xc4\x97d\xc5\xbeio metu neskaitomi, i\xc5\xa1skyrus atvejus, kai dalyvaujantys byloje asmenys ne\xc5\xbeino j\xc5\xb3 turinio arba kai reikalinga tiksliai \xc5\xa1\xc4\xaf dokument\xc4\x85 cituoti.\n_START_SECTION_\nPasi\xc5\xablymas pasir\xc5\xabpinti atstovavimu\n_START_PARAGRAPH_\nTais atvejais, kai pos\xc4\x97d\xc5\xbeio pirmininkas mano, jog \xc5\xa1alis arba tretysis asmuo be atstovo pagalbos nesugeba (nesugeb\xc4\x97s) tinkamai ginti savo teisi\xc5\xb3, jis gali pasi\xc5\xablyti \xc5\xa1iems asmenims pasir\xc5\xabpinti, kad jiems b\xc5\xabt\xc5\xb3 atstovaujama procese, ir d\xc4\x97l to atid\xc4\x97ti bylos nagrin\xc4\x97jim\xc4\x85. Bylos nagrin\xc4\x97jimo metu byl\xc4\x85 atid\xc4\x97ti \xc5\xa1iame straipsnyje nurodytu pagrindu galima tik vien\xc4\x85 kart\xc4\x85 (LR CPK 161 str. 1 d.)._NEWLINE_\xc5\xa0aliai arba tre\xc4\x8diajam asmeniui nepasinaudojus teismo pasi\xc5\xablymu pasir\xc5\xabpinti atstovavimu, byla nagrin\xc4\x97jama toliau.\n_START_SECTION_\nPriemon\xc4\x97s, kuri\xc5\xb3 imamasi prie\xc5\xa1 teismo pos\xc4\x97d\xc5\xbeio tvarkos pa\xc5\xbeeid\xc4\x97jus\n_START_PARAGRAPH_\nAsmen\xc4\xaf, kuris bylos nagrin\xc4\x97jimo metu pa\xc5\xbeeid\xc5\xbeia teismo pos\xc4\x97d\xc5\xbeio tvark\xc4\x85, pos\xc4\x97d\xc5\xbeio pirmininkas teismo vardu \xc4\xafsp\xc4\x97ja (LR CPK 162 str. 1 d.). Jeigu pos\xc4\x97d\xc5\xbeio pirmininko patvarkym\xc5\xb3 neklauso dalyvaujantis byloje asmuo, teismo nutartimi jis gali b\xc5\xabti pa\xc5\xa1alinamas i\xc5\xa1 teismo pos\xc4\x97d\xc5\xbei\xc5\xb3 sal\xc4\x97s atskir\xc5\xb3 teismo veiksm\xc5\xb3 laikui arba teismas atideda bylos nagrin\xc4\x97jim\xc4\x85. Asmeniui, kuris buvo pa\xc5\xa1alintas atskir\xc5\xb3 veiksm\xc5\xb3 laikui, gr\xc4\xaf\xc5\xbeus \xc4\xaf teismo pos\xc4\x97d\xc5\xbei\xc5\xb3 sal\xc4\x99, pos\xc4\x97d\xc5\xbeio pirmininkas supa\xc5\xbeindina j\xc4\xaf su teismo veiksmais, atliktais jo nesant._NEWLINE_Jeigu pos\xc4\x97d\xc5\xbeio pirmininko patvarkym\xc5\xb3 neklauso liudytojas, ekspertas ar vert\xc4\x97jas, teismo nutartimi jie gali b\xc5\xabti pa\xc5\xa1alinami i\xc5\xa1 teismo pos\xc4\x97d\xc5\xbeio sal\xc4\x97s. Jeigu pa\xc5\xa1alinamas i\xc5\xa1 teismo pos\xc4\x97d\xc5\xbei\xc5\xb3 sal\xc4\x97s vert\xc4\x97jas ar ekspertas, vert\xc4\x97ju ar ekspertu kvie\xc4\x8diamas kitas asmuo._NEWLINE_Jeigu tvark\xc4\x85 teismo pos\xc4\x97dyje pa\xc5\xbeeid\xc5\xbeia ir pos\xc4\x97d\xc5\xbeio pirmininko patvarkym\xc5\xb3 neklauso kiti asmenys, jie pos\xc4\x97d\xc5\xbeio pirmininko patvarkymu gali b\xc5\xabti pa\xc5\xa1alinami i\xc5\xa1 teismo pos\xc4\x97d\xc5\xbeio sal\xc4\x97s._NEWLINE_Nutartis apie \xc4\xafsp\xc4\x97jim\xc4\x85 ar pa\xc5\xa1alinim\xc4\x85 i\xc5\xa1 teismo pos\xc4\x97d\xc5\xbeio sal\xc4\x97s \xc4\xafra\xc5\xa1oma \xc4\xaf teismo pos\xc4\x97d\xc5\xbeio protokol\xc4\x85._NEWLINE_Asmenims, piktybi\xc5\xa1kai nepaklususiems pos\xc4\x97d\xc5\xbeio pirmininko patvarkymui arba pa\xc5\xbeeidusiems tvark\xc4\x85 teismo pos\xc4\x97d\xc5\xbeio metu, teismo nutartimi skiriama iki vieno t\xc5\xabkstan\xc4\x8dio lit\xc5\xb3 bauda arba are\xc5\xa1tas iki penkiolikos par\xc5\xb3._NEWLINE_Jeigu tvark\xc4\x85 teismo pos\xc4\x97dyje pa\xc5\xbeeid\xc5\xbeia ir pos\xc4\x97d\xc5\xbeio pirmininko patvarkym\xc5\xb3 neklauso advokatas, teismas taip pat gali apie tai informuoti Advokat\xc5\xb3 taryb\xc4\x85.'